REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/452-21

3. novembar 2021. godine

B e o g r a d

ZAPISNIK

48.SEDNICE ODBORA ZA FINANSIJE,REPUBLIČKI BUDžET

I KONTROLU TROŠENjA JAVNIH SREDSTAVA,

ODRŽANE 3.NOVEMBRA 2021. GODINE

Sednica je počela u 12,00 časova.

Sednici je predsedavala dr Aleksandra Tomić, predsednik Odbora.

Sednici su prisustvovali članovi Odbora: Veroljub Arsić, Zoran Bojanić, Olivera Pešić, Goran Kovačević, Bratimir Vasiljević, Ana Čarapić, Zoltan Pek i Milorad Mijatović.

Sednici su prisustvovali zamenici članova Odbora: Nikola Vojinović (zamenik Nikole Jolovića), Andrijana Pupovac (zamenik Duška Tarbuka), Ana Belioca (zamenik Sonje Vlahović), Uglješa Marković (zamenik Dušana Bajatovića) i Zoran Tomić (zamenik Bratimira Vasiljevića).

Sednici nisu prisustvovali članovi Odbora: Boban Birmančević, Vladimir Marinković, Ljiljana Kuzmanović Vujaković i Vojislav Vujić , niti njihovi zamenici.

Sednici je prisustvovala Tatjana Stanić, viši savetnik u Sektoru za carinski sistem i politiku Ministarstva finansija.

Na predlog predsednika Odbora, Odbor je jednoglasno (dvanaest glasova za) utvrdio sledeći:

Dnevni red:

1. Razmatranje Predloga zakona o potvrđivanju Izmene Sporazuma o poljoprivrednim proizvodima između Republike Srbije i Kraljevine Norveške, koji je podnela Vlada (broj 011-1847/21 od 22. oktobra 2021. godine).

**PRVA TAČKA DNEVNOG REDA: Razmatranje Predloga zakona o potvrđivanju Izmene Sporazuma o poljoprivrednim proizvodima između Republike Srbije i Kraljevine Norveške**

Predlog zakona obrazložila je Tatjana Stanić, viši savetnik u Sektoru za carinski sistem i politiku Ministarstva finansija.

Tatjana Stanić je podsetila da se Sporazumom između Republika Srbija sa svakom državom EFTA zaključuje sporazum o poljoprivrednim proizvodima na bilateralnoj osnovi. Sastavni deo Sporazuma čini Protokol B o definiciji pojma „proizvodi sa poreklom” i metodama administrativne saradnje. Imajući u vidu da se bilateralni Sporazum o poljoprivrednim proizvodima između Republike Srbije i Kraljevine Norveške, radi primene pravila o poreklu robe, u članu 3. poziva na odredbe Protokola B koji čini sastavni deo Sporazuma, potrebno je izmeniti odredbe ovog člana u ovom sporazumu, radi usklađivanja sa odredbama izmenjenog Protokola B.

Ona je istakla da predlog zakona podrazumeva tehničke izmene i da nema finansijskog efekta.

Na osnovu člana 156. stav 3. Poslovnika Narodne Skupštine, Odbor je jednoglasno (trinaest glasova za) odlučio da podnese sledeći

I Z V E Š T A J

Odbor je, u skladu sa čl. 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o potvrđivanju Izmene Sporazuma o poljoprivrednim proizvodima između Republike Srbije i Kraljevine Norveške.

Za izvestioca Odbora na sednici Narodne skupštine određena je dr Aleksandra Tomić, predsednik Odbora.

Sednica je završena u 12,05 časova.

Sednica je tonski snimana

SEKRETAR ODBORA PREDSEDNIK

Tijana Ignjatović dr Aleksandra Tomić